Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Paulo je e nya ngɛ asafo kuu ɔ hɛ mi (1-21)
-
Paulo ngɔ Roma no nɛ e ji ɔ kɛ tsu ní (22-29)
-
Sanhedri bi ɔmɛ bua a he nya (30)
22 “Nyumuhi, nyɛmimɛ kɛ tsaatsɛmɛ, amlɔ nɛ ɔ, nyɛɛ bu ye nya nɛ i ma jemi ɔ tue.”
2 Ngɛ anɔkuale mi ɔ, benɛ a nu kaa e kɛ mɛ ngɛ munyu tue ngɛ Hebri gbi mi ɔ, a pee dii po pe kekle ɔ, nɛ e de ke:
3 “Yuda no ji mi, a fɔ mi ngɛ Taaso ngɛ Kilikia, se ma nɛ ɔ mi nɛ a tsɔse mi ngɛ ngɛ Gamaliɛl nane nya, a tsɔɔ mi ní kaa bɔ nɛ wa nɛmɛ ɔmɛ a Mlaa a tsɔɔ ɔ pɛpɛɛpɛ, nɛ i kplɛɛ we Mawu he nɔ́ kulaa kaa bɔ nɛ nyɛ tsuo nyɛ ngɛ pee mwɔnɛ ɔ.
4 I wa Blɔ nɛ ɔ yi mi hluu kɛ ya si gbenɔ mi tete po, i fĩɔ nyumuhi kɛ yihi tsuo, nɛ i ngɔɔ mɛ kɛ haa nɛ a ya woɔ mɛ tsu,
5 kaa bɔ nɛ osɔfo nɔkɔtɔma pe kulaa a kɛ nikɔtɔma amɛ a kpe ɔ tsuo ma nyɛ maa ye he odase ɔ. Jehanɛ hu ɔ, ye nine su sɛ womihi a nɔ kɛ je a ngɔ nɛ jinɛ i kɛ yaa ha nyɛmimɛ ɔmɛ nɛ a ngɛ Damasko ɔ, nɛ i ngɛ blɔ nɔ kɛ yaa konɛ ma ya fĩ nihi nɛ a ngɛ lejɛ ɔ kɛ ba Yerusalɛm nɛ a ba gbla a tue.
6 “Se benɛ i ngɛ blɔ hiami ɔ nɔ kɛ yaa nɛ e piɛ bɔɔ nɛ ma su Damasko ɔ, maa pee piani katakata a, tlukaa nɛ la ngua ko kpɛ kɛ je hiɔwe kɛ ba bɔle mi,
7 nɛ i nɔ si ngɛ zugba, nɛ i nu gbi ko nɛ e bi mi ke: ‘Saulo, Saulo, mɛni he je nɛ o ngɛ mi yi mi wae ɔ?’
8 I bi ke: ‘Nyɔmtsɛ, mo mɛnɔ?’ Nɛ e de mi ke: ‘Imi ji Yesu, Nazarɛt no ɔ nɛ o ngɛ lɛ yi mi wae ɔ nɛ.’
9 Jehanɛ ɔ, nyumu ɔmɛ nɛ a piɛɛ ye he ɔ na la a, se a nui nɔ nɛ e kɛ mi ngɛ munyu ɔ tue ɔ gbi ɔ.
10 Kɛkɛ nɛ i bi ke: ‘Nyɔmtsɛ, mɛni e sa kaa ma pee?’ Nyɔmtsɛ ɔ de mi ke: ‘Tee si, yaa Damasko, nɛ a maa tsɔɔ mo nɔ́ fɛɛ nɔ́ nɛ a to kɛ ha mo nɛ o maa pee ɔ ngɛ lejɛ ɔ.’
11 Se akɛnɛ jamɛ a la a hɛ mi nyami ɔ ha nɛ i nyɛ we nɛ ma hyɛ nɔ́ he je ɔ, nihi nɛ a piɛɛ ye he ɔ ta ye dɛ mi kɛ ya Damasko.
12 “Lɔ ɔ se ɔ, nyumu ko nɛ a tsɛɛ lɛ ke Anania, nɛ e jaa Mawu saminya ngɛ Mlaa a nya, nɛ Yuda bi ɔmɛ tsuo nɛ a ngɛ lejɛ ɔ tuɔ e he munyu kpakpa a
13 ba ye ngɔ. E ba da si ngɛ ye kasa nya nɛ e de mi ke: ‘Saulo, ye nyɛmi, moo hyɛ nɔ́ ekohu!’ Nɛ amlɔ nɔuu nɛ i wo ye yi nɔ, nɛ i na lɛ.
14 E de ke: ‘Wa nɛmɛ ɔmɛ a Mawu ɔ hla mo konɛ o ba le e suɔmi nya ní, konɛ o na dalɔ ɔ, nɛ́ o nu e nya mi gbi,
15 ejakaa o ma ba pee e we odase kɛ ha adesahi tsuo ngɛ níhi nɛ o na nɛ o nu ɔmɛ a he.
16 Nɛ amlɔ nɛ ɔ, mɛni he je nɛ o ngɛ tsle toe ɔ? Tee si, ha nɛ a baptisi mo, nɛ o fɔ o he yayami ɔmɛ kɛ pue he kɛ gu e biɛ ɔ nɛ o ma tsɛ ɔ nɔ.’
17 “Se benɛ i kpale ye se kɛ ya Yerusalɛm nɛ i ngɛ sɔlee ngɛ sɔlemi we ɔ, nɔ́ nɔ ye nɔ,
18 nɛ i na lɛ nɛ e ngɛ mi dee ke: ‘O he nɛ sɔ nɛ o je Yerusalɛm mla, ejakaa a be ye he odase nɛ o maa ye ɔ nɔ kplɛɛe.’
19 Nɛ i de ke: ‘Nyɔmtsɛ, mɛ nitsɛmɛ a le saminya kaa jinɛ i jeɔ kpe hehi kɛ yaa kpe hehi nɛ i ya woɔ nihi nɛ a he mo ye ɔ tsu nɛ i fiaa mɛ kpa;
20 nɛ benɛ a ngɛ o we odasefo no Steven muɔ si puee ɔ, i daa si ngɛ lejɛ ɔ, nɛ i kplɛɛ nɔ, nɛ i ngɛ tadehi nɛ nihi nɛ a tane e yi ɔ wo ngɛ a tade ɔmɛ a nɔ ɔ he bue.’
21 Se kɛ̃ ɔ, e de mi ke: ‘Yaa, ejakaa ma tsɔ mo kɛ ya je mahi nɛ a ngɛ tsitsaa lokoo ɔmɛ a ngɔ.’”
22 A ya nɔ nɛ a ngɛ lɛ tue bue kɛ ba si munyu nɛ ɔ nɔ. Lɔ ɔ se ɔ, a wo a gbi nɔ nɛ a de ke: “Je nyumu kaa kikɛ nɛ ɔ kɛ je zugba a nɔ, ejakaa e sɛ kaa e hiɔ wami mi!”
23 Ejakaa a ngɛ ngmlaa kpae nɛ a ngɛ tadehi nɛ a wo ngɛ a tade ɔmɛ a nɔ ɔ fɔe, nɛ a ngɛ bunyuku woe puu,
24 Ta buli a nyatsɛ ngua a fã ke a ngɔ Paulo kɛ ba ta buli ɔmɛ a hi he ɔ, nɛ e de ke a fiaa lɛ kpa kɛ bi lɛ e nya mi, konɛ e nyɛ nɛ e le nɔ́ tutuutu he je nɛ ni ɔmɛ ngɛ ngmlaa kpae kɛ ngɛ Paulo woe kikɛ nɛ ɔ.
25 Se benɛ a kpã e mi nɛ a yaa fiaa lɛ kpa a, Paulo de ta buli a nɔkɔtɔma a nɛ e daa si ngɛ lejɛ ɔ ke: “Ke a bui Roma no ko fɔ ɔ, anɛ mlaa ngmɛɔ blɔ kaa a fiaa lɛ kpa lo?”
26 Benɛ ta buli a nɔkɔtɔma a nu nɔ́ nɛ ɔ, e ya ta buli a nyatsɛ ngua a ngɔ nɛ e ya de lɛ ke: “Mɛni o to o yi mi kaa o maa pee ɔ? Ejakaa Roma no ji nyumu ɔ.”
27 Enɛ ɔ he ɔ, ta buli a nyatsɛ ngua a hɛ lɛ kɛ su Paulo he nɛ e bi lɛ ke: “Mo de mi, anɛ Roma no ji mo lo?” E ha heto ke: “Ee.”
28 Ta buli a nyatsɛ ngua a de lɛ ke: “I kɛ sika babauu nitsɛ nɛ he ma mi no peemi he blɔ nɛ ɔmɛ.” Paulo de ke: “Se imi lɛɛ a fɔ mi Roma no.”
29 Enɛ ɔ he ɔ, oya nɔuu nɛ nyumu ɔmɛ nɛ jinɛ a ma lɛ piimi konɛ a kɛ bi lɛ e nya mi ɔ ya senyasenya nɛ a je e he kɛ ho; nɛ ta buli a nyatsɛ ngua a ye gbeye benɛ e ná le kaa Roma no ji lɛ nɛ e wo lɛ kɔsɔkɔsɔ ɔ.
30 Enɛ ɔ he ɔ, e nɔ jena a, akɛnɛ e suɔ nɛ e le nɔ́ tutuutu he je nɛ Yuda bi ɔmɛ ngɛ Paulo nya poe he je ɔ, e je lɛ, nɛ e fã osɔfo nikɔtɔma amɛ kɛ Sanhedri bi ɔmɛ tsuo kaa a bua a he nya. Lɔ ɔ se ɔ, e ngɔ Paulo kɛ kple kɛ ba nɛ e ha nɛ e ya da si ngɛ a kpɛti.